wickkiey/tamil-wikipedia-chunked huggingface dataset:
# தஞ்சோங் பியாண்டாங்

**தஞ்சோங் பியாண்டாங்** (ஆங்கிலம்: *Tanjung Piandang*; மலாய்: *Tanjung Piandang*; சீனம்: 丹绒便当) என்பது மலேசியா, பேராக் மாநிலம், கிரியான் மாவட்டத்தில் (*Kerian District*) அமைந்துள்ள ஒரு மீனவ நகரம்; மற்றும் முக்கிம் ஆகும். பேராக் மாநிலத்தின் வடமேற்கு முனையில் உள்ளது. பத்து காஜா மாவட்ட நகராண்மைக் கழகத்தின் கீழ் நிர்வகிக்கப் படுகிறது. ஈப்போ மாநகரத்தில் இருந்து 117 கி.மீ. தொலைவில் உள்ளது.  
இந்த நகரம் தஞ்சோங் பியாண்டாங் ஆற்றின் (Sungai Tanjung Piandang) கரையில் அமைந்துள்ளது; மிக அருகில் கிரியான் மாவட்டத்தின் நிர்வாக மையமான பாரிட் புந்தார் நகரம் உள்ளது. தஞ்சோங் பியாண்டாங்கில் உள்ள ஒரு சுற்றுலா பகுதி பான் பெச்சா கடற்கரை (Pantai Ban Pecah) ஆகும். தஞ்சோங் பியாண்டாங்கில் உள்ள பெரும்பாலான கிராமவாசிகள் கடலையே தங்களின் வாழ்வாதாரமாகக் கொண்டுள்ளனர்.
# தஞ்சோங் பியாண்டாங்

## பொது

தஞ்சோங் பியாண்டாங் நகரம், நாட்டின் மிகவும் பிரபலமான இடமாக விளங்கவில்லை; இருப்பினும் ஒரு தனித்துவமான சுற்றுச்சூழல் அமைப்பைக் கொண்டுள்ளது. இயற்கை அழகுடன் மிக அழகிய கடற்கரை பகுதிகளைக் கொண்டுள்ளது. அத்துடன் சுற்று வட்டாரத்தில் பரந்த அளவில் நெல் வேளாண்மையும் நடைபெறுகிறது.  
இந்த நகரத்தின் வரலாறு 19-ஆம் நூற்றாண்டின் முற்பகுதியில் இருந்து தொடங்குகிறது. முதன்முதலில் சீனாநாட்டில் இருந்து ஹக்கா சமூகத்தைச் சேர்ந்த குடியேற்றவாசிகள் (Hakka Chinese) இங்கு குடியேறினர். அவர்கள் சிறந்த வாழ்க்கையைத் தேடி இங்கு வந்தனர்; இந்த நகரத்தின் வளர்ச்சிக்கு குறிப்பிடத்தக்க பங்களிப்பை வழங்கி உள்ளனர். அவர்களின் இந்த வருகை, இந்த நகரத்திற்கு தனித்துவமான ஒரு கலாசார அடையாளத்தையும் வடிவமைத்துக் கொடுத்து உள்ளது.
# தஞ்சோங் பியாண்டாங்

## மக்கள் தொகை

2020-ஆம் ஆண்டு புள்ளிவிவரங்களிபடி தஞ்சோங் பியாண்டாங் கிராமப்புற மக்கள் தொகையில் மலாய்க்காரர்கள் 55% விழுக்காடு; சீனர்கள் 35% விழுக்காடு; மற்றும் சிறிய இனமாக 8 விழுக்காடு இந்தியர்கள்; மற்ற இனத்தவர்கள் 2% விழுக்காடு.  
தஞ்சோங் பியாண்டாங்கில் உள்ள மலாய் மக்கள் பெரும்பாலும் கிராமத்திலும் தஞ்சோங் பியாண்டாங் நகரத்திலும் வாழ்கின்றனர். சீனர்கள் உள்பகுதியிலும் பாகன் சேனா மற்றும் தஞ்சோங் பியாண்டாங் நகரங்களிலும் வாழ்கின்றனர்; இந்தியர்கள் கிராம உள்பகுதிக் குடியிருப்புகளில் வாழ்கின்றனர்.
# கல்யாண் புடவைகள்

**கல்யாண் புடவைகள்** (*Kalyan Sarees*) என்பது கேரளாவைத் தளமாகக் கொண்ட பெண்கள் ஆடை விற்பனை நிலையம் ஆகும். இந்நிறுவனத்தினர் பாரம்பரிய கையால் நெய்யப்பட்ட திருமண புடவை மற்றும் லெகாங்கா எனும் மகளி ஆடைகளுக்குப் பெயர் பெற்றது.
# கல்யாண் புடவைகள்

## வரலாறு

கல்யாண் புடவைகள் 1992-இல் டி. எசு. இராமச்சந்திரனால் நிறுவப்பட்டது. 1909-இல் கல்யாணை நிறுவிய டி. எசு. கல்யாணராம ஐயரின் பேரன் ஆவார். இந்நிறுவனத்தின் முதல் விற்பனை நிறுவனம் திருச்சூரில் திறக்கப்பட்டது. இதைத் தொடர்ந்து கோயம்புத்தூர், கண்ணூர், திருவனந்தபுரம் மற்றும் கோழிக்கோடு ஆகிய இடங்களில் விற்பனை நிலையங்கள் திறக்கப்பட்டன.கல்யாண் புடவைகள் நிறுவனத்தின் வணிக தூதுவராக நடிகர் ஜெயராம் இணைந்துள்ளார்.
# கல்யாண் புடவைகள்

## செயல்பாடுகள்

- **20 மே 2006,** நடிகை மல்லிகா கபூர் புதிய கல்யாண் புடவைகள் & கல்யாண் ஆபரணங்கள் எனும் புதுப்பிக்கப்பட்ட கடையினை திறந்து வைத்தார்.
- **28 நவம்பர் 2008,** நடிகர் ஜெயராம் கோழிக்கோடு அரையிடத்துப்பாலத்தில் கல்யாண் புடவைகளின் விற்பனை நிலையத்தினை திறந்து வைத்தார்.
- **5 ஆகத்துட் 2011** கண்ணூரில் புதிய விற்பனை நிலையத்தினை நடிகர் ஜெயராம் திறந்து வைத்தார்.
- **9 ஏப்ரல் 2012** *கிரியேட்டிவ் ஏஜென்சி பெர்பார்மன்ஸ் லீக்* கல்யாண் புடவை மார்ச் மாதத்தில் 4வது இடத்தைப் பிடித்தது.
- **7 நவம்பர் 2012** திருச்சூரில் கல்யாண் புடவைகளின் பிரத்தியக மணமக்கள் பிரிவினை தீப்தி சதி திறந்து வைத்தார்.
# கொரின் காப்மேன்

**கொரின் லிசெட் காப்மேன்** (*Corinne Lisette Hofman*) 2007 ஆம் ஆண்டு முதல் லைடன் பல்கலைக்கழகத்தில் கரீபியன் தொல்லியல் துறையில் டச்சு மொழி பேராசிரியராக உள்ளார். இவர் 1959 ஆம் ஆண்டு சூலை மாதம் 10 ஆம் தேதியன்று பிறந்தார். இவர் 2014 ஆம் ஆண்டு சுபினோசா பரிசை வென்றவர் ஆவார்.  
காப்மேன் வாசெனாரில் பிறந்தார்.
# கொரின் காப்மேன்

## விருதுகள் மற்றும் அங்கீகாரங்கள்

2013 ஆம் ஆண்டு காப்மேன் ராயல் நெதர்லாந்து கலை மற்றும் அறிவியல் அகாடமியின் மெரியன் பரிசை வென்றார். மெரியன் பரிசு சிறந்த பெண் விஞ்ஞானிகளுக்கு வழங்கப்படுகிறது. மற்றவர்களுக்கு அறிவியலில் தொழிலைத் தொடர ஊக்குவிக்கிறது.  
2014 ஆம் ஆண்டில், டச்சு சுபினோசா பரிசை வென்ற நான்கு பேரில் ஒருவராக இருந்தார். 2.5 மில்லியன் யூரோ மானியம் பெற்றார். 2015 முதல் காப்மேன் ராயல் நெதர்லாந்து கலை மற்றும் அறிவியல் அகாடமியில் உறுப்பினராக உள்ளார். காப்மேன் 2016 ஆம் ஆண்டு அகாடமியா யூரோபியாவின் உறுப்பினராகத் தேர்ந்தெடுக்கப்பட்டார். 2018 ஆம் ஆண்டில் இவர் பிரிட்டிசு அகாடமியின் தொடர்புடைய உறுப்பினராகத் தேர்ந்தெடுக்கப்பட்டார்.
# பிளைத் உழவாரன்

**பிளைத் உழவாரன்** (*Blyth's swift*)(*அபூசு லியுகோனைக்சு*) என்பது சிறிய பறவை சிற்றினம். இது வீட்டு மார்ட்டின் பறவை போன்றது. எவ்வாறாயினும் இது குருவிகளிலிருந்து முற்றிலும் மாறுபட்டது. உழவாரன் அபோடிபார்மிசு வரிசையினைச் சார்ந்தது. இந்த குழுக்களுக்கு இடையேயான ஒற்றுமைகள் ஒரே மாதிரியான வாழ்க்கை முறைகளைப் பிரதிபலிக்கும் ஒன்றிணைந்த பரிணாம வளர்ச்சியின் காரணமாகத் தோன்றியவை.
# பிளைத் உழவாரன்

## விளக்கம்

இந்த பறவைகள் மிகவும் குறுகிய கால்களைக் கொண்டுள்ளன. அவை செங்குத்து மேற்பரப்பில் நிற்க மட்டுமே பயன்படுத்துகின்றன. இதனுடைய விலங்கியல் பெயர் கிரேக்க απους, *apous*, அதாவது "கால் இல்லாமல்" என்பதிலிருந்து வந்தது. இவை ஒருபோதும் தரையில் தானாக முன்வந்து நிற்காது. பிளைத் உழவாரன் தங்கள் வாழ்நாளின் பெரும்பகுதியை ஆகாயத்தில் கழிக்கின்றன. தங்கள் அலகுகள் மூலம் பிடிக்கும் பூச்சிகளை உண்ணுகின்றன.  
பிளைத் உழவாரன் இமயமலையின் வெளிப்புறத்திலிருந்து அசாம் மலைகள் வரையில் உள்ள பகுதிகளில் இனப்பெருக்கம் செய்கிறது. இந்த இனம் புலம்பெயர்ந்து, இந்தியாவிலும் இலங்கையிலும் குளிர்காலத்தினைக் கழிக்கின்றன. 2011ஆம் ஆண்டு ஆய்வில் பல வகைப்பாட்டியல் வல்லுநர்கள் இந்த சிற்றினத்தை கரண்டிவால் உழவாரனிலிருந்து பிரித்துள்ளனர்.
# பிளைத் உழவாரன்

## இனப்பெருக்கம்

இந்த உழவாரன்கள் பாறைகளில் தங்கள் கூடுகளை உருவாக்கி, 2-3 முட்டைகளை இடுகின்றன. ஒரு உழவாரன் ஆண்டுதோறும் அதே தளத்திற்குத் திரும்பும், தேவைப்படும்போது தன் கூட்டை மீண்டும் உருவாக்கும்.  
பிளைத் உழவாரன் பொதுவான உழவாரனைப் போலவே இருக்கும். மேலும் இவை வெண் நிறப் பிடரியினைத் தவிரக் கருப்பு நிறத்தில் இருக்கும்.
# பிளைத் உழவாரன்

## பெயரிடல்

பொதுவான பெயரானது, எட்வர்ட் பிளைத் (1810-1873), எனும் இங்கிலாந்து விலங்கியல் மற்றும் வங்காளத்தின் ஆசியச் சமூக அருங்காட்சியகத்தின் கண்காணிப்பாளரின் நினைவாக இடப்பட்டது.
# தங்கஜம் மனோரமா

**தங்கஜம் மனோரமா** (*Thangjam Manorama*, 1971-2004) என்பவர் இந்தியாவின் மணிப்பூரைச் சேர்ந்த 32 வயதான பெண்மணி ஆவார். இவர் 11 சூலை 2004 அன்று இந்திய துணைப் படைப் பிரிவான 17வது அசாம் ரைபிள் வீரர்களால் கொல்லப்பட்டார். அவரது வீட்டில் இருந்து மூன்று கிலோமீட்டர் தொலைவில் தோட்டாக்களால் துளைக்கப்பட்டு, மோசமாக சிதைக்கப்பட்ட இவரது பிணம் கிடந்தது. இதற்கு முந்தைய நாள் இரவுதான் இவர் கைது செய்யப்பட்டிருந்தார். இவர் பலமுறை சுடப்பட்டிருந்தார். கொல்லப்படுவதற்கு முன்பு சித்திரவதை செய்யப்பட்டு பாலியல் வல்லுறவு செய்யப்பட்டிருந்தார். இந்நிகழ்வில் அசாம் ரைபிள்சுக்கு தொடர்பு இருந்தது விசாரணையில் தெரியவந்தது.
# தங்கஜம் மனோரமா

## அதிகாரப்பூர்வ பதிப்பில் வேறுபாடுகள்

மனோரமா கைது செய்யப்பட்ட நேரத்தில், கைதுக் குறிப்பேட்டின்படி, குற்றவியல் சம்மந்தப்பட்ட பொருட்கள் எதுவும் அங்கே கிடைக்கவில்லை. ஆனால் அதன் பிறகு அவரது வீட்டில் இருந்து கையைறிகுண்டும், பிற பொருட்களும் கைப்பற்றப்பட்டதாக கூறப்பட்டது.  
தப்பிச் செல்ல முயன்றபோது அவரைச் சுடப்பட்டதாக அசாம் ரைபிள்ஸ் கூறியது. உடலில் ஆறு ஆறு குண்டு காயங்கள் இருந்தபோதிலும், உடலுக்கு அருகில் இரத்தம் இல்லை. எந்த இராணுவ வீரரும் அவரை துரத்தி வந்ததாகவோ அல்லது பிடிக்க முயன்றதாகவோ எந்த தடையமும் காணப்படவில்லை.  
முன்னுக்குப் பின் முரணான இந்த விசயங்களைக் கருத்தில் கொண்டு, மணிப்பூர் அரசால் 2004 இல் ஒரு விசாரணைக் ஆணையம் அமைக்கப்பட்டு, அதன் அறிக்கை 2004 நவம்பரில் சமர்ப்பிக்கப்பட்டது. இருப்பினும், கவுகாத்தி உயர் நீதிமன்றமும் இந்த விசயத்தை ஆராய்ந்து, ஆயுதப்படை (சிறப்பு அதிகாரங்கள்) சட்டம், 1958-இன் கீழ் அசாம் ரைபிள்ஸ் செயல்படுவதால், மாநில அரசு அவர்கள் மீது அதிகாரம் செலுத்த முடியாது, மேலும் இந்த வழக்கை ஒன்றிய அரசே கையாள வேண்டும் என்று தீர்ப்பளித்தது. எனவே, இந்தத் தீர்ப்புக்கு உட்பட்டு அறிக்கை வெளியிடப்படவில்லை.
# தங்கஜம் மனோரமா

## ஆ.ப.சி.அ.சட்டத்துக்கு எதிரான போராட்டங்கள்

பாலியல் வல்லுறவு மற்றும் கொலை வழக்கில் ஈடுபட்ட குற்றவாளிகளை தண்டிக்காதலால் மணிப்பூரிலும், தில்லியிலும் பரவலாக நீண்ட போராட்டங்கள் தோன்றின.  
கொலை நடந்த ஐந்து நாட்களுக்குப் பிறகு, சுமார் 30 நடுத்தர வயதுப் பெண்மணிகள் இம்பால் வழியாக அசாம் ரைப்பிள்ஸ் தலைமையகம் நோக்கி நிர்வாணமாக நடந்து சென்றனர். அவர்கள் "எங்களையும் பாலியல் வல்லுறைவு செய் இந்திய இராணுவமே... நாங்கள் அனைவரும் மனோரமாவின் தாய்மார்கள்." என்ற பதாகையை ஏந்தி இருந்தனர். அரசின் நிலைப்பாட்டுக்கு எதிர்ப்பு தெரிவிக்கும் வகையில் பத்மசிறீ விருது பெற்ற எழுத்தாளர் எம். கே. பினோதினி தேவி தனது விருதை திருப்பி அளித்தார். 2004 ஆம் ஆண்டிலும் அதன் பிறகு பல ஆண்டுகள் போராட்டங்கள் தொடர்ந்தன.  
2012 ஆம் ஆண்டின் முற்பகுதியில், பெண்களுக்கு எதிரான வன்முறையைக் கட்டுப்படுத்துவதற்கான நடவடிக்கைகளின் ஒரு பகுதியாக ஆ.ப.சி.அ.சட்டம் குறித்து ஆராய நீதியரசர் வர்மாவின் குழு அமைக்கப்பட்டது; மனோரமா சம்பந்தப்பட்ட எதிர்ப்புப் போராட்டங்களே அரசின் இந்த நடவடிக்கைக்கு குறிப்பிடதக்க காரணமாகும்.  
இந்திய உச்ச நீதிமன்றத்தில் தொடரப்பட்ட வழக்கில், 2014 திசம்பரில் அளித்த ஒரு தீர்ப்பில், மனோரமாவின் குடும்பத்திற்கு ரூ 10 லட்சம் இழப்பீடாக அரசு தரவேண்டும் என்று குறிப்பிட்டது. இது பகுதி அளவு வெற்றியாகக் கருதப்பட்டது, ஆனால் கடந்த காலங்களில் கூட ஆ.ப.சி.அ.சட்டத்தால் பாதிக்கப்பட்டவர்களுக்கு இழப்பீடுகள் அறிவிக்கப்பட்டதைப் போன்றதே இது சந்தேகமும் உள்ளது, ஏனெனில் குற்றவாளிகளுக்கு தண்டனை வழங்குவது தொடர்பாக, குற்றவாளிகளுக்கு எதிராக நீதிமன்றங்கள் எந்தத் தீர்ப்பையும் பிறப்பிக்கவில்லை.
# காளிதாச கலாகேந்திரம்

**காளிதாச கலாகேந்திரம்** (* Kalidasa Kalakendram* ) என்பது கேரளாவின் கொல்லத்தில் உள்ள பிரபல மலையாள நாடக இயக்குனரான ஓ. மாதவன் அவர்களால் நிறுவப்பட்ட ஒரு தொழில்முறை நாடகக் குழுவாகும். இந்தக் குழு 25 ஜனவரி 1963 இல் பால் அறக்கட்டளையின் தாய் நிறுவனத்தின் கீழ் ஒரு சமூகமாக நிறுவப்பட்டது.
# காளிதாச கலாகேந்திரம்

## வரலாறு

கேரளாவில் உள்ள கொல்லம் நகரம் நாடகம் மற்றும் நாடக அரங்குகளுக்கு நன்கு அறியப்பட்டதாகும். கொல்லத்தில் கடந்த காலத்தில் 450க்கும் மேற்பட்ட நாடகக் குழுக்கள் இருந்தன. ஓ. என். வி. குறுப்பு, வைக்கம் சந்திரசேகரன் நாயர் மற்றும் ஜி. தேவராஜன் ஆகியோரின் ஆதரவுடன் 25 ஜனவரி 1963 இல் ஓ. மாதவனால் நிறுவப்பட்ட காளிதாச கலாகேந்திரமும் ஒன்று. இப்போது குழுவை மாதவனின் குடும்பத்தினர் நடத்தி வருகின்றனர். இக்குழு கருணா, மெக்பத்* , *விளம்பரம்'' உள்ளிட்ட பல நாடகங்களை நடத்தியுள்ளது.
# காளிதாச கலாகேந்திரம்

## திரைப்படங்கள்

2012 ஆம் ஆண்டில், அனில் இயக்கிய *ஹைட் என் சீக் என்ற* மலையாளத் திரைப்படத்தின் மூலம் காளிதாச கலகேந்திரம் திரைப்படத் தயாரிப்பில் இறங்கியது. இப்படத்தில் ஓ.மாதவனின் பேரன் திவ்யதர்சன் கதாநாயகனாக நடித்துள்ளார். காளிதாச கலைகேந்திரத்தின் திரைப்பட தயாரிப்பு நிறுவனத்திற்கு *காளிதாசா இன்டர்நேஷனல் மூவிஸ்* என்று பெயரிடப்பட்டது.
# அமெரிக்கன் மேட் (திரைப்படம்)

***அமெரிக்கன் மேட்*** என்பது 2017 ஆம் ஆண்டு வெளியான அமெரிக்க நகைச்சுவையும், சண்டைக் காட்சிகளுமுள்ள திரைப்படம் ஆகும். இப்படத்தினை இயக்குநர் டக் லிமன் இயக்கியுள்ளார். கேரி சுபினெல்லி, இப்படத்தின் கதையை எழுதியுள்ளார். டாம் குரூஸ், டோம்னால் க்ளீசன், சாரா ரைட், அலெசான்ட்ரோ எட்டா, மொரிசியோ மெசியா, காலேப் லாண்ட்ரி சோன்ஸ் ஆகியோரும் நடித்துள்ளனர். செசி பிளெமன்சு . இது சிஐஏவுக்காகப் பறந்து, 1980களில் மெடலின் கார்டலுக்கு போதைப்பொருள் கடத்தல்காரனாக மாறிய முன்னாள் TWA பைலட் பேரி சீலின் வாழ்க்கையில் நடந்த நிகழ்வினைக் கொண்டு, இப்படத்தின் திரைக்கதை எழுதப்பட்டது. .  
இப்படம் முதலில் தைவானில் ஆகஸ்ட் 18, 2017 அன்று வெளியிடப்பட்டது. பின்னர் அமெரிக்காவில் செப்டம்பர் 29, 2017 அன்று வெளியிடப்பட்டது. 2002 ஆம் ஆண்டில் *தி போர்ன் ஐடெண்டிட்டிக்குப்* பிறகு, யுனிவர்சல் பிக்சர்ஸால் வெளியிடப்பட்ட லிமன் இயக்கிய முதல் திரைப்படம் இதுவாகும். மேலும் தேர்ந்தெடுக்கப்பட்ட திரையரங்குகளில் 2D, IMAX திரையரங்குகளில் இப்படம் வெளியிடப்பட்டது. இது உலகளவில் $134 மில்லியன் வசூலித்தது. மேலும், நடிகர் டாம் குரூசின் செயல்திறனைப் பாராட்டும் விமர்சகர்களிடமிருந்து, பொதுவாக நேர்மறையான விமர்சனங்களை, இத்திரைப்பட நடிப்பிற்க்காகப் பெற்றார்.
# அமெரிக்கன் மேட் (திரைப்படம்)

## தாயரிப்பு

2013 கோடையில், திரைக்கதை எழுத்தாளர் கேரி சுபினெல்லி உண்மையான நிகழ்வுகளை அடிப்படையாகக் கொண்ட ஒரு திட்டத்தைத் தேடிக்கொண்டிருந்தார். *அமெரிக்கன் மேட்டின்* போனஸ் அம்சம் குறித்து ஸ்பினெல்லி கூறினார்:  
இந்தத் திரைப்படம் முதலில் *மேனா* என்று பெயரிடப்பட்டது மற்றும் 2014 ஆம் ஆண்டில் ஆலிவுட்டில் தயாரிக்கப்படாத சிறந்த திரைக்கதைகளைக் காண்பிக்கும் ஒரு கணக்கெடுப்பான தி பிளாக் லிஸ்டில் இடம்பெற்றது. ஜனவரி 14, 2015 அன்று, டாம் குரூஸ் மற்றும் *எட்ஜ் ஆஃப் டுமாரோ* இயக்குநர் டக் லிமன் மீண்டும் இணைந்து, இப்படம் எடுக்கப்பட்டது. முதலில் இப்படத்திற்கு மேனா என்றே பெயரிடப்பட்டது .
# அமெரிக்கன் மேட் (திரைப்படம்)

## திரைப்பட வெளியீடு

மே 2015 இல், யுனிவர்சல் படத்தை ஜனவரி 6, 2017 அன்று வெளியிட திட்டமிட்டது. ஆனால், ஆகஸ்ட் 8, 2016 அன்று, படத்தின் வெளியீடு செப்டம்பர் 29, 2017க்கு ஒத்தி வைக்கப்பட்டது. மேலும் அதன் தலைப்பு *மேனாவிலிருந்து* *அமெரிக்கன் மேட்* என மாற்றப்பட்டது. இது ஐரோப்பாவில் ஆகஸ்ட் 23, 2017 அன்றும், அமெரிக்காவில் செப்டம்பர் 29, 2017 அன்றும் வெளியிடப்பட்டது, மேலும் செப்டம்பர் 1, 2017 அன்று டூவில் திரைப்பட விழாவில் திரையிடப்பட்டது
# அமெரிக்கன் மேட் (திரைப்படம்)

## திரைப்பட வெளியீடு

### திரைப்பட வசூல்

*அமெரிக்கன் மேட் திரைப்படம், அமெரிக்க ஐக்கிய நாடுகளிலும்,* கனடா<nowiki/>வில் $51.3 மில்லியனையும், மற்ற இடங்களில் $83.6 மில்லியனையும் வசூலித்தது. மொத்தம் உலகளவில் $134.9 மில்லியனுக்கு வசூல் செய்தது. இப்படத்தின் தயாரிப்பு செலவு $50 மில்லியன் ஆகும். "உண்மைக் கதையை அடிப்படையாகக் கொண்டது" என்ற மறுப்புடன், படத்தின் தொடக்க வரவுகள் இது முற்றிலும் உண்மையாக இல்லை என்பதை தெளிவுபடுத்துகிறது. லிமன் படம் "உண்மைக் கதையை அடிப்படையாகக் கொண்ட ஒரு வேடிக்கையான பொய்" என்று விவரித்துள்ளார். இப்படம் ஒரு வாழ்க்கை வரலாற்றுப் படமா என்று ஆபிரகாம் ரைஸ்மேனிடம் கேட்டபோது, இயக்குநர் டக் லிமன் "உங்களுக்குத் தெரியும், நாங்கள் ஒரு வாழ்க்கை வரலாற்றை எடுக்கவில்லை. டாம் குரூஸ் பாரி சீல் போல் இல்லை. அவரது கதாபாத்திரம் கதைகளால் ஈர்க்கப்பட்டது. பாரியைப் பற்றி அறிந்தோம்." இந்த பாத்திரத்திற்காக குரூஸ் உடல் எடையை அதிகரித்ததாக கூறப்பட்டாலும், அவருக்கு 5 வயதுதான் உயரம், மற்றும் சீல் எடையுள்ள ஒரு பருமனான மனிதர் .
# ஓ. மாதவன்

**ஓ. மாதவன்** ( O. Madhavan ) (1922 - 19 ஆகஸ்ட் 2005) ஓர் இந்திய நாடக இயக்குநரும் மற்றும் நடிகரும் ஆவார். கேரளாவில் இந்தியப் பொதுவுடைமைக் கட்சியின் நிறுவன உறுப்பினர்களில் ஒருவரான இவர் நாடகத்தின் சிறந்த நிபுணர்களில் ஒருவராகக் கருதப்படுகிறார். கேரளாவில் நாடகத்துறையின் பரிணாம வளர்ச்சிக்கு இவர் பெரும் பங்களிப்பைச் செய்துள்ளார். காளிதாச கலாகேந்திரம் என்ற புகழ்பெற்ற நாடக நிறுவனத்தை நிறுவியவர். *சயனம்* படத்தில் நடித்ததற்காக 2000 ஆம் ஆண்டில் சிறந்த நடிகருக்கான கேரள மாநில திரைப்பட விருதைப் பெற்றுள்ளார்.  
நடிகை விஜயகுமாரி இவரது மனைவியாவார். இவர்களது மகன் முகேஷ் நடிகராக உள்ளார். மேலும் இவர்களுக்கு சந்தியா மற்றும் ஜெயசிறீ என்ற இரு மகள்களும் உள்ளனர்.
# ஓ. மாதவன்

## விருதுகள்

- 1982: கேரள சங்கீத நாடக அகாடமி விருது
- 1996: கேரள சங்கீத நாடக அகாடமி சகா
- 2000: சிறந்த நடிகருக்கான கேரள மாநில திரைப்பட விருது - *சயனம்*
# அல்-ராம்கோர்முசி

**இராம்கோர்முசின் புசுருக் இபின் சக்ரியர்** ( **Buzurg Ibn Shahriyar of Ramhormuz** ), என்பவர் ஓர் ஒரு முஸ்லிம் பயணியும், மாலுமியும், வரைபடவியலாளரும் மற்றும் புவியியலாளரும் ஆவார். இவர் பெர்சியாவின் கூசித்ததானில் பிறந்தார். கி.பி. 953 ஆம் ஆண்டில், சிராப், ஓமன், பசுரா மற்றும் பிற இடங்களில் உள்ள முஸ்லிம் மாலுமிகளின் கதைகளின் தொகுப்பைத் தொகுத்தார்.  
அல்-ராம்கோர்முசி, 10 ஆம் நூற்றாண்டின் எழுதிய *அஜய்ப் அல்-ஹிந்த்* ( இந்தியாவின் அதிசயங்கள்] ) என்ற புத்தகத்தில் இங்குள்ள தீவுகளில் கடுமையான நரமாமிச பழங்குடியினர் வசிப்பதாக விவரித்துள்ளார். *அந்தமான் அல்-கபீர்* ( பெரிய அந்தமான் ) என்று இவர் அழைத்த ஒரு தீவையும் புத்தகம் குறிப்பிடுகிறது.  
இந்தப் படைப்பில், இந்தியா, மலேசியா, இந்தோனேசியா, சீனா மற்றும் கிழக்கு ஆபிரிக்கா ஆகிய நாடுகளுக்கு முஸ்லிம் கடற்தொழிலாளர்கள் எவ்வாறு பயணம் செய்தார்கள் என்பது பற்றிய குறிப்புகள் உள்ளன. அப்பாசியக் கலிபகத்திற்கும் சீனாவின் தாங் வம்சத்திற்கும் இடையே பல்வேறு தொடர்புகள் பற்றியும் இதில் குறிப்பிடப்பட்டுள்ளன.
# அல்-ராம்கோர்முசி

## சர்ச்சை

புசுருக் முற்றிலும் கற்பனையான நபர் என்று போது பலரால் நம்பப்படுகிறது. இவரது இருப்பு வேறு எந்த ஆதாராங்களிலும் உறுதிப்படுத்தப்படவில்லை. இவர் வாழ்ந்ததாகக் கூறப்படும் நீண்ட காலத்திற்குப் பிறகு, பதின்மூன்றாம் நூற்றாண்டில் இந்தப் புத்தகம் எழுதப்பட்டது. பத்தாம் நூற்றாண்டின் இரண்டாம் பாதியில் அபு இம்ரான் மூசா இப்னு ரபா அல்-அவ்சி அல்-சிராபி என்ற அறிஞர் கெய்ரோவில் எழுதப்பட்டதாக சமீபத்திய ஆராய்ச்சி காட்டுகிறது.
# சாலைகள் மற்றும் ராச்சியங்களின் புத்தகம்

வர்த்தக வலையமைப்பின் வரைபடம்.]]
**சாலைகள் மற்றும் ராச்சியங்களின் புத்தகம்** ( *Book of Roads and Kingdoms* ) என்பது பாரசீகப் புவியியலாளர் இபின் கோர்தாத்பே என்பவரால் எழுதப்பட்ட 9 ஆம் நூற்றாண்டின் புவியியல் உரையாகும். இது முஸ்லிம் உலகில் அக்காலத்தின் முக்கிய வர்த்தக வழிகளை வரைபடமாக்கி விவரிக்கிறது. மேலும், யப்பான், கொரியா மற்றும் சீனா போன்ற தொலைதூர வர்த்தகப் பகுதிகளைப் பற்றியும் விவாதிக்கிறது. இது கி.பி. 870 இல், அப்பாசியக் கலிபகத்தின் *அல்-முதாமித்* ஆட்சியின் போது எழுதப்பட்டது. அதே நேரத்தில் இதன் ஆசிரியர் நவீன ஈரானில் உள்ளசிபால் என்ற மாகாணத்தில் அஞ்சல் மற்றும் காவல்துறை இயக்குநராக இருந்தார்.  
இந்த நூல் பாரசீக நிர்வாக விதிமுறைகளைப் பயன்படுத்துகிறது, இஸ்லாமியத்திற்கு முந்தைய ஈரானிய வரலாற்றில் கணிசமான கவனம் செலுத்துகிறது. மேலும் "உலகின் பூர்வீக ஈரானிய அண்டவியல் பிரிவு அமைப்பைப்" பற்றிக் கூறுகிறது. இவை அனைத்தும் "இப்பணியின் மையத்தில் ஈரானிய ஆதாரங்களின் இருப்பை" காட்டுகின்றன.  
தொலெமி, கிரேக்கம் மற்றும் இசுலாமியத்திற்கு முந்தைய ஈரானிய வரலாறு ஆகியவை இந்த நூலில் தெளிவான செல்வாக்கைக் கொண்டுள்ளன.
# நந்து லால் சிங் கல்லூரி

**நந்து லால் சிங் கல்லூரி** (*Nand Lal Singh College*) என்பது பீகார் மாநிலம் தௌத்பூரில் உள்ள ஒரு பட்டக் கல்லூரி ஆகும். இது ஜெய பிரகாசு பல்கலைக்கழகத்தின் உறுப்புக் கல்லூரியாகும். இக்கல்லூரி கலை மற்றும் அறிவியல் பிரிவுகளில் மூன்றாண்டு பட்டப்படிப்பை வழங்குகிறது.
# நந்து லால் சிங் கல்லூரி

## தோற்றம்

இக்கல்லூரி 1966ஆம் ஆண்டு நிறுவப்பட்டது.
# நந்து லால் சிங் கல்லூரி

## துறைகள்

- கலை
- இந்தி
- ஆங்கிலம்
- சமசுகிருதம்
- தத்துவம்
- பொருளாதாரம்
- அரசியல் அறிவியல்
- வரலாறு
- நிலவியல்
- உளவியல்
- அறிவியல்
- கணிதம்
- இயற்பியல்
- வேதியியல்
- விலங்கியல்
- தாவரவியல்
- வேளாண்மை
# ஐதரசன் சேர்மங்கள்

**ஐதரசன் சேர்மங்கள்** (*Hydrogen compounds*) என்பவை ஐதரசன் தனிமத்தை கொண்டுள்ள சேர்மங்களை குறிக்கும். இந்த சேர்மங்களில் ஐதரசன் +1 மற்றும் -1 ஆக்சிசனேற்ற நிலைகளில் உருவாகலாம். அயனி மற்றும் சகப்பிணைப்பு வேதிப் பொருட்களில் ஐதரசனால் சேர்மங்களை உருவாக்க முடியும். நீரகக்கரிமங்கள், நீர் மற்றும் பிற கரிம பொருட்கள் போன்ற பல கரிம சேர்மங்களின் ஒரு பகுதியாக ஐதரசன் உள்ளது. H<sup>+</sup> அயனியானது பெரும்பாலும் புரோட்டான் என்று அழைக்கப்படுகிறது. ஏனெனில் அதில் ஒரு புரோட்டான் உள்ளது மற்றும் எலக்ட்ரான்கள் இல்லை. இருப்பினும் புரோட்டான் சுதந்திரமாக நகராது. புரான்சுடெட்டு-லோவ்ரி அமிலங்கள் H<sup>+</sup> அயனிகளை காரங்களுக்கு தானம் செய்யும் திறன் கொண்டவையாகும்.
# ஐதரசன் சேர்மங்கள்

## சகப்பிணைப்பு மற்றும் கரிமச் சேர்மங்கள்

திட்ட வெப்ப அழுத்த நிலைமைகளின் கீழ் H<sub>2</sub> மிகவும் வினைத்திறன் கொண்டதல்ல என்றாலும், இது பெரும்பாலான தனிமங்களுடன் சேர்ந்து சேர்மங்களை உருவாக்குகிறது. ஆலசன்கள் (F, Cl, Br, I) அல்லது ஆக்சிசன் போன்ற அதிக மின்னெதிர்த்தன்மை தனிமங்களுடன் ஐதரசன் சேர்ந்து சேர்மங்களை உருவாக்கும். இந்த சேர்மங்களில் ஐதரசன் ஒரு பகுதி நேர்மின் சுமையுடன் உள்ளது. அதிக மின்னெதிர்த்தன்மை தனிமத்துடன், குறிப்பாக புளோரின், ஆக்சிசன் அல்லது நைட்ரசன் ஆகிய தனிமங்களுடன் பிணைக்கப்படும்போது, ஐதரசன் ஒரு தனி சோடியுடன் மற்றொரு மின்னெதிர்த்தன்மை தனிமத்துடன் நடுத்தர வலிமையற்ற பிணைப்பின் வடிவத்தில் பங்கேற்க முடியும். இந்நிகழ்வு ஐதரசன் பிணைப்பு எனப்படும். ஐதரசன் பிணைப்பு பல உயிரியல் மூலக்கூறுகளின் நிலைப்புத்தன்மைக்கு முக்கியமானதாக உள்ளது. உலோகங்கள் மற்றும் உலோகப்போலிகள் போன்ற குறைவான மின்னெதிர்த்தன்மை கொண்ட தனிமங்களுடனும் சேர்ந்து சேர்மங்களை உருவாக்குகிறது. இங்கு ஐதரசன் ஒரு பகுதி எதிர்மின் சுமை கொண்டதாக உள்ளது. இந்த சேர்மங்கள் பெரும்பாலும் ஐதரைடுகள் என்று அழைக்கப்படுகின்றன.  
இரண்டு ஐதரசன் அணுக்கள் ஓர் ஆக்சிசன் அணுவுடன் சகப்பிணைப்பாக பிணைந்து நீரை உருவாக்குகின்றன. நீர் நன்கு ஆய்வு செய்யப்பட்ட சேர்மங்களில் ஒன்றாகும்.  
பல அரிதான பூமி மற்றும் தாண்டல் உலோகங்களில் ஐதரசன் மிகவும் கரையக்கூடியதாக உள்ளது. மேலும் நுண்படிகங்கள் மற்றும் படிக உருவமற்ற உலோகங்கள் இரண்டிலும் ஐதரசன் கரையக்கூடியதாகும். உலோகங்களில் ஐதரசனின் கரைதிறன் உட்புற சிதைவுகள் அல்லது படிக அணிக்கோவைகளிலுள்ள அசுத்தங்களால் பாதிக்கப்படுகிறது. சூடான பல்லேடியம் வட்டுகள் வழியாக ஐதரசன் சுத்திகரிக்கப்படும் போது இந்த பண்புகள் பயனுள்ளதாக இருக்கும். ஆனால் வாயுவின் உயர் கரைதிறன் ஓர் உலோகவியல் பிரச்சனையாகும். இது பல உலோகங்களின் நிறுங்கலுக்கு பங்களிக்கிறது. இதனால் குழாய்கள் மற்றும் சேமிப்பு தொட்டிகளின் வடிவமைப்பை சிக்கலாக்குகிறது.
# ஐதரசன் சேர்மங்கள்

## ஐதரோ கார்பன்கள்

ஐதரோகார்பன்கள் என்று அழைக்கப்படும் சேர்மங்களை ஐதரசன் கார்பனுடன் சேர்ந்து உருவாக்குகிறது, மேலும் பல்லின அணுக்களை கொண்ட ஒரு பெரிய வரிசையிலான சேர்மங்களான கரிமச் சேர்மங்களையும் ஐதரசன் உருவாக்குகிறது. இச்சேர்மங்கள் உயிரினங்களுடனான பொதுவான தொடர்புடையவை என்ற காரணத்தினால் கரிம சேர்மங்கள் என்று அழைக்கப்படுகின்றன. இத்தகைய கரிமச் சேர்மங்களை பற்றி ஆய்வு செய்யும் அறிவியல் பிரிவு கரிம வேதியியல் என்று அழைக்கப்படுகிறது. உயிரினங்களின் சூழலில் கரிமச் சேர்மங்கள் பற்றிய ஆய்வு உயிர்வேதியியல் என அறியப்படுகிறது. சில வரையறைகளின்படி, கரிம சேர்மங்கள் என்பவை கார்பனைக் கொண்டிருக்கும் சேர்மங்கள் மட்டுமே கரிமச் சேர்மங்கள் எனப்பட்டன. இருப்பினும், அவற்றில் பெரும்பாலானவை ஐதரசனையும் கொண்டிருக்கின்றன. மேலும் இந்த வகை சேர்மங்களுக்கு அதன் குறிப்பிட்ட வேதியியல் பண்புகளை வழங்குவது கார்பன்-ஐதரசன் பிணைப்பு என்பதால் சில வரையறைகள் வேதியியலில் கார்பன்-ஐதரசன் பிணைப்புகள் கொண்ட சேர்மங்கள் கரிமச் சேர்மங்கள் என வரையறுக்கின்றன. குழு 1 மற்றும் 2 உலோகங்களைத் தவிர மற்ற ஐதரைடுகள், ஐதரசனின் குறைந்த மின்னெதிர்த்தன்மையை கருத்தில் கொண்டால்,மாறுபடுகிறது. விதிவிலக்காக குழு 2 ஐதரைடுகளில் BeH<sub>2</sub> உள்ளது. இது பல்பகுதிச் சேர்மமாக காணப்படுகிறது. இலித்தியம் அலுமினியம் ஐதரைடில் [AlH<sub>4</sub>]<sup>−</sup> அயனியானது Al(III) உடன் உறுதியாக இணைக்கப்பட்ட ஐதரைடு மையங்களைக் கொண்டுள்ளது.  
ஐதரைடுகள் கிட்டத்தட்ட அனைத்து முக்கிய-குழு உறுப்புகளுடன் உருவாக்கப்படுகின்றன என்றாலும், சாத்தியமான சேர்மங்களின் எண்ணிக்கை மற்றும் சேர்க்கை பரவலாக வேறுபடுகிறது; உதாரணமாக, நூற்றுக்கும் மேற்பட்ட இரும போரேன் ஐதரைடுகள் அறியப்படுகின்றன. ஆனால் ஒரே ஒரு இரும அலுமினியம் ஐதரைடு மட்டுமே அறியப்படுகிறது. ஏராளமான அணைவுச் சேர்மங்கள் காணப்பட்டாலும் இரும இண்டியம் ஐதரைடு சேர்மம் இன்னும் அடையாளம் காணப்படவில்லை.  
கனிம வேதியியலில், ஐதரைடுகள் இரண்டு உலோக மையங்களை இணைக்கும் பாலம் அமைக்கும் ஈந்தணைவிகளாக செயல்படுகின்றன. குழு 13 தனிமங்களில், குறிப்பாக போரேன்கள் (போரான் ஐதரைடுகள்) மற்றும் அலுமினிய அணைவுச் சேர்மங்களிலும் அத்துடன் கொத்து கார்போரேன்களில் இந்த செயல்பாடு மிகவும் பொதுவானதாகும்.
# ஐதரசன் சேர்மங்கள்

## புரோட்டான் மற்றும் அமிலம்

ஐதரசனின் ஆக்சிசனேற்றம் அதன் எலக்ட்ரானை அகற்றி H<sup>+</sup> அயனியை அளிக்கிறது. இதில் எலக்ட்ரான்கள் இல்லை என்பதால் பொதுவாக ஒரு புரோட்டானால் ஆன ஓர் உட்கரு உள்ளது. அதனால்தான் H<sup>+</sup> பெரும்பாலும் புரோட்டான் என்று அழைக்கப்படுகிறது. இந்த தனிமம் அமிலங்கள் பற்றிய விவாதத்திற்கு மையமானதாகும். பிரான்சுடெட்டு-லோவ்ரி அமில-கார கோட்பாட்டின் கீழ், அமிலங்கள் புரோட்டான் வழங்கிகளாகவும் அதே சமயம் காரங்கள் புரோட்டான் ஏற்பிகளாகவும் கருதப்படுகின்றன.  
ஒரு வெற்று புரோட்டான், H<sup>+</sup> கரைசலில் அல்லது அயனி படிகங்களில் இருக்க முடியாது. ஏனெனில் எலக்ட்ரான்கள் கொண்ட மற்ற அணுக்கள் அல்லது மூலக்கூறுகள் மீது அதன் தடுக்க முடியாத ஈர்ப்பு இருக்கும். பிளாசுமாவுடன் தொடர்புடைய அதிக வெப்பநிலையைத் தவிர, அணுக்கள் மற்றும் மூலக்கூறுகளின் எலக்ட்ரான் மேகங்களிலிருந்து அத்தகைய புரோட்டான்களை அகற்ற முடியாது. மேலும் அவை அவற்றுடன் இணைந்திருக்கும். இருப்பினும், 'புரோட்டான்' என்ற சொல் சில சமயங்களில் தளர்வாகவும் உருவகமாகவும் இந்த முறையில் மற்ற உயிரினங்களுடன் இணைக்கப்பட்ட நேர்மின் சுமை ஏற்றப்பட்ட அல்லது நேர்மின் ஐதரசனைக் குறிக்கப் பயன்படுத்தப்படுகிறது. மேலும் எந்த ஒரு புரோட்டானும் தனியாக இருப்பதை எந்த உட்குறிப்பும் இல்லாமல் "H<sup>+</sup>" எனக் குறிக்கப்படுகிறது.  
கரைசலில் கரைக்கப்பட்ட புரோட்டானின் உட்பொருளைத் தவிர்ப்பதற்காக, அமில நீரிய கரைசல்கள் சில சமயங்களில் ஐதரோனியம் அயனி ([H<sub>3</sub>O]<sup>+</sup>) என்று அழைக்கப்படும் குறைவான கற்பனையான இனங்களைக் கொண்டிருப்பதாகக் கருதப்படுகிறது. இருப்பினும், இந்த நிகழ்விலும் கூட, அத்தகைய கரைக்கப்பட்ட ஐதரசன் நேர்மின் அயனிகள் மிகவும் தத்ரூபமாக [H<sub>9</sub>O<sub>4</sub>]<sup>+</sup> அயனிக்கு நெருக்கமான இனங்களை உருவாக்கும் கொத்துக்களாக ஒழுங்கமைக்கப்பட்டதாகக் கருதப்படுகிறது. நீர் மற்ற கரைப்பான்களுடன் அமிலக் கரைசலில் இருக்கும்போது மற்ற ஆக்சோனியம் அயனிகள் காணப்படுகின்றன.  
பூமிக்கு விசித்திரமாக இருந்தாலும் பிரபஞ்சத்தில் மிகவும் பொதுவானதாக உள்ள அயனிகளில் ஒன்று H<sup>+</sup><sub>3</sub> அயனியாகும். இதை புரோட்டானேற்றம் பெற்ற மூலக்கூற்று ஐதரசன் அல்லது மூவைதரசன் நேர்மின் அயனி என்று அழைக்கிறார்கள்.
# பிரித்வி சந்து அறிவியல் கல்லூரி

**பிசி அறிவியல் கல்லூரி** (*Prithvi Chand Vigyan College*) அல்லது **பிரித்வி சந்து அறிவியல் கல்லூரி** என்றும் அழைக்கப்படும் **இக்**கல்லூரி, இந்தியாவின் பீகாரில் சாப்ராவில் அமைந்துள்ள ஒரு பட்டப்படிப்பு கல்லூரி ஆகும். இது ஜெய பிரகாசு பல்கலைக்கழகத்தின் உறுப்புக் கல்லூரியாகும். இக்கல்லூரி கலை மற்றும் அறிவியலில் இடைநிலை மற்றும் மூன்றாண்டு பட்டப்படிப்பை வழங்குகிறது.
# பிரித்வி சந்து அறிவியல் கல்லூரி

## வரலாறு

பிசி அறிவியல் கல்லூரி 1980-இல், பாபாசாகேப் பீம்ராவ் அம்பேத்கர் பீகார் பல்கலைக்கழகத்தின் ஒரு அங்கமாகச் செயல்பட்டது. பின்னர், 1992-இல், கல்லூரி ஜெய பிரகாசு பல்கலைக்கழகம் தோன்றியபோது இதன் அங்கமாக மாறியது.
# பிரித்வி சந்து அறிவியல் கல்லூரி

## துறைகள்

இக்கல்லூரி பின்வரும் பாடங்களில் இளநிலை பட்டத்தை வழங்குகிறது.  
- கலை
- இந்தி
- உருது
- ஆங்கிலம்
- தத்துவம்
- பொருளாதாரம்
- அரசியல் அறிவியல்
- வரலாறு
- உளவியல்
- அறிவியல்
- கணிதம்
- இயற்பியல்
- வேதியியல்
- விலங்கியல்
- தாவரவியல்
# பி. வி. நரசிம்ம ராவ் தெலங்காணா கால்நடை மருத்துவ பல்கலைக்கழகம்

**பி. வி. நரசிம்ம ராவ் தெலங்காணா கால்நடை மருத்துவ பல்கலைக்கழகம்** (*P. V. Narasimha Rao Telangana Veterinary University*) என்பது முன்பு ஐதராபாத்து கால்நடை மருத்துவக் கல்லூரி மற்றும் ஸ்ரீ பி. வி. நரசிம்ம ராவ் தெலங்காணா மாநில கால்நடை, விலங்கு மற்றும் மீன் அறிவியல் பல்கலைக்கழகம் என வழங்கப்பட்டது. இது இந்தியாவின் தெலங்காணாவில் ஐதராபாத்திலுள்ள இராஜேந்திரநகரில் அமைந்துள்ள ஒரு கால்நடை பல்கலைக்கழகம் ஆகும். இது 2014ஆம் ஆண்டு ஆந்திரப் பிரதேசம் பிரிந்தபோது உருவாக்கப்பட்டது.
# பி. வி. நரசிம்ம ராவ் தெலங்காணா கால்நடை மருத்துவ பல்கலைக்கழகம்

## வரலாறு

இப்பல்கலைக்கழகம் முதன்முதலில் ஐதராபாத் கால்நடை மருத்துவக் கல்லூரியாக 1946-இல் உசுமானியா பல்கலைக்கழகத்தின் உறுப்புக்கல்லூரியாக நிறுவப்பட்டது. இது 1964ஆம் ஆண்டில் ஆந்திரப் பிரதேச வேளாண் பல்கலைக்கழகம் நிறுவப்பட்டபோது இதன் நிர்வாகத்தின் கீழ் வந்தது. 2005ஆம் ஆண்டு இது சிறீ வெங்கடேசுவரா கால்நடை மருத்துவப் பல்கலைக்கழகம் உருவாக்கப்பட்டபோது இதன் கீழ் செயல்பட்டது. 2014ஆம் ஆண்டில், ஆந்திரப் பிரதேசத்தின் மறுசீரமைப்பு மற்றும் தெலங்காணா உருவானதைத் தொடர்ந்து, தெலங்காணா அரசாங்கத்தின் சட்டத்தின் மூலம், கால்நடை, விலங்கு மற்றும் மீன்வள அறிவியலுக்கான சிறீ பி. வி. நரசிம்ம ராவ் தெலங்காணா மாநில பல்கலைக்கழகம் உருவாக்கப்பட்டது. இப்பல்கலைக்கழகம் 24-05-2016 முதல் பி. வி. நரசிம்ம ராவ் தெலங்காணா கால்நடை பல்கலைக்கழகம் எனப் பெயர் மாற்றம் செய்யப்பட்டது.
# பி. வி. நரசிம்ம ராவ் தெலங்காணா கால்நடை மருத்துவ பல்கலைக்கழகம்

## மேலும் பார்க்கவும்

- இந்தியாவில் கல்வி
- தெலங்காணாவில் உள்ள உயர்கல்வி நிறுவனங்களின் பட்டியல்
# சிறீ கொண்டா லட்சுமன் தெலங்காணா மாநில தோட்டக்கலை பல்கலைக்கழகம்

**சிறீ கொண்டா லட்சுமன் தெலங்காணா மாநில தோட்டக்கலை பல்கலைக்கழகம்** (*Sri Konda Laxman Telangana State Horticultural University*) என்பது தோட்டக்கலை ஆராய்ச்சி மற்றும் கல்வியில் கவனம் செலுத்தும் தெலங்காணா மாநிலம் விவசாயப் பல்கலைக்கழகம் ஆகும். இப்பல்கலைக்கழகம் இந்தியாவில் தெலங்காணா மாநிலம் ஐதராபாத்து நகரில் அமைந்துள்ளது. இப்பல்கலைக்கழகம் டாக்டர் ஒய். எஸ். ஆர். தோட்டக்கலை பல்கலைக்கழகத்தை இரண்டாக பிரித்து தெலங்காணா அரசால் 2014-இல் நிறுவப்பட்டது. இப்பல்கலைக்கழகத்தின் கீழ் இரண்டு உறுப்புக் கல்லூரிகள் செயல்படுகிறது. இவை மகபூப்நகர் மாவட்டத்தில் மொஜெர்லாவில் உள்ள தோட்டக்கலைக் கல்லூரி மற்றும் ஐதராபாத்து மாவட்டத்தில் இராஜேந்திரா நகரில் உள்ள தோட்டக்கலை கல்லூரி ஆகும்.
# முப்பீனைலயோடோயெத்திலீன்

**முப்பீனைலயோடோயெத்திலீன்** (*Triphenyliodoethylene*) என்பது C<sub>20</sub>H<sub>15</sub>I என்ற மூலக்கூற்று வாய்பாட்டால் விவரிக்கப்படும் கரிம வேதியியல் சேர்மமாகும். அயோடோமுப்பீனைலெத்திலீன் அல்லது பீனைல் இசுடைபீனயோடைடு, முப்பீனைல் வினைலயோடைடு என்ற பெயர்களாலும் அறியப்படுகிறது. முப்பீனைலயோடோயெத்திலீன் என்பது
முப்பீனைலெத்திலீன் குழுவின் ஒரு செயற்கை இசுடீராய்டு அல்லாத ஈசுட்ரோசன் ஆகும். இது முப்பீனைல்குளோரோயெத்திலீன் மற்றும் முப்பீனைல்புரோமோயெத்திலீன் உடன் தொடர்புடையது. ஆனால் ஒருபோதும் இவை சந்தைப்படுத்தப்படவில்லை.
# இந்திய வேளாண் பல்கலைக்கழகங்களின் சங்கம்

**இந்திய வேளாண் பல்கலைக்கழகளின் சங்கம்** (*Indian Agricultural Universities Association*) என்பது புது தில்லியைத் தலைமையகமாகப் பதிவு செய்யப்பட்டுச் செயல்படும் இந்தியச் சமூகமாகும். இது வேளாண்மைப் பல்கலைக்கழகங்கள் மற்றும் மாநிலங்களில் விவசாய ஆராய்ச்சி, கல்வி மற்றும் விரிவாக்கத்தை மேம்படுத்துவதை நோக்கமாகக் கொண்டுள்ளது.
# இந்திய வேளாண் பல்கலைக்கழகங்களின் சங்கம்

## உறுப்பினர்களின் பட்டியல்

### தேசிய முக்கியத்துவம் வாய்ந்த நிறுவனம்

- இராணி இலட்சுமி பாய் மத்திய வேளாண் பல்கலைக்கழகம்
# இந்திய வேளாண் பல்கலைக்கழகங்களின் சங்கம்

## உறுப்பினர்களின் பட்டியல்

### மத்திய பல்கலைக்கழகங்கள்

- மத்திய வேளாண் பல்கலைக்கழகம்
# இந்திய வேளாண் பல்கலைக்கழகங்களின் சங்கம்

## உறுப்பினர்களின் பட்டியல்

### நிகர்நிலைப் பல்கலைக்கழகங்கள்

- தேசிய பால் ஆராய்ச்சி நிறுவனம்  
- இந்திய வேளாண் ஆராய்ச்சிக் கழகம், புது தில்லி  
- இந்தியக் கால்நடை ஆராய்ச்சி நிறுவனம். பரேலி, உ.பி.  
- மத்திய மீன்வளக் கல்வி நிறுவனம், மும்பை
# இந்திய வேளாண் பல்கலைக்கழகங்களின் சங்கம்

## உறுப்பினர்களின் பட்டியல்

### மாநில பல்கலைக்கழகங்கள்

- அசாம் வேளாண் பல்கலைக்கழகம்
- ஆச்சார்யா என்.ஜி. ரங்கா வேளாண் பல்கலைக்கழகம்
- பண்டா வேளாண்மை மற்றும் தொழில்நுட்ப பல்கலைக்கழகம்  
- டாக்டர். பாலாசாஹேப் சாவந்த் கொங்கன் க்ரிஷி வித்யாபீத்  
- பிர்சா வேளாண் பல்கலைக்கழகம், ராஞ்சி, சார்க்கண்டு  
- பிதான் சந்திர க்ரிஷி விஸ்வவித்யாலயா  
- சௌதரி சரண் சிங் அரியானா வேளாண்மை பல்கலைக்கழகம், ஹிசார், அரியானா  
- சந்திர சேகர் ஆசாத் வேளாண்மை மற்றும் தொழில்நுட்ப பல்கலைக்கழகம்  
- சௌத்ரி சர்வான் குமார் ஹிமாச்சலப் பிரதேசம் க்ரிஷி விஸ்வவித்யாலயா  
- சர்தார்குருஷிநகர் தந்திவாடா வேளாண் பல்கலைக்கழகம்  
- கோவிந்த் பல்லப் பந்த் வேளாண்மை மற்றும் தொழில்நுட்ப பல்கலைக்கழகம்  
- இந்திரா காந்தி கிரிஷி விஷ்வ வித்யாலயா  
- ஜவஹர்லால் நேரு வேளாண் பல்கலைக்கழகம்  
- கேரள வேளாண் பல்கலைக்கழகம்  
- மராத்வாடா வேளாண் பல்கலைக்கழகம்  
- மகாத்மா பூலே க்ரிஷி வித்யாபீடம்  
- மகாராணா பிரதாப் வேளாண்மை மற்றும் தொழில்நுட்ப பல்கலைக்கழகம்  
- நரேந்திர தேவ் வேளாண்மை மற்றும் தொழில்நுட்ப பல்கலைக்கழகம்  
- ஒரிசா வேளாண்மை மற்றும் தொழில்நுட்ப பல்கலைக்கழகம்  
- டாக்டர். பஞ்சாப்ராவ் தேஷ்முக் க்ரிஷி வித்யாபீத்  
- பஞ்சாப் வேளாண்மை பல்கலைக்கழகம்  
- ராஜேந்திர வேளாண் பல்கலைக்கழகம்  
- ராஜஸ்தான் வேளாண் பல்கலைக்கழகம்  
- சாம் ஹிக்கின்போட்டம் வேளாண்மை, தொழில்நுட்பம் மற்றும் அறிவியல் பல்கலைக்கழகம்  
- ஷேர்-இ-காஷ்மீர் வேளாண் அறிவியல் மற்றும் தொழில்நுட்ப பல்கலைக்கழகம்  
- ஷேர்-இ-காஷ்மீர் வேளாண் அறிவியல் மற்றும் தொழில்நுட்ப பல்கலைக்கழகம்  
- தமிழ்நாடு வேளாண்மைப் பல்கலைக்கழகம்  
- தமிழ்நாடு கால்நடை மருத்துவ அறிவியல் பல்கலைக்கழகம்  
- வேளாண் அறிவியல் பல்கலைக்கழகம், தார்வாடு, கருநாடகம்  
- வேளாண் அறிவியல் பல்கலைக்கழகம்  
- மேற்கு வங்க விலங்கு மற்றும் மீன்வள அறிவியல் பல்கலைக்கழகம்  
- டாக்டர். யஷ்வந்த் சிங் பர்மர் தோட்டக்கலை மற்றும் வனவியல் பல்கலைக்கழகம்  
- மகாராட்டிரா விலங்கு மற்றும் மீன் அறிவியல் பல்கலைக்கழகம், நாக்பூர்  
- உத்தர பங்கா கிரிஷி விஸ்வ வித்யாலயா  
- சர்தார் வல்லபாய் படேல் வேளாண்மை மற்றும் தொழில்நுட்ப பல்கலைக்கழகம்  
- உத்தரப் பிரதேச பண்டிட் தீன் தயாள் உபாத்யாய பஷு சிகித்ஸா விக்யான் விஸ்வவித்யாலயா ஏவம் கோ அனுசந்தன் சன்ஸ்தான்  
- நவ்சாரி வேளாண் பல்கலைக்கழகம்  
- ஆனந்த் வேளாண் பல்கலைக்கழகம்  
- ஜூனாகத் வேளாண் பல்கலைக்கழகம்  
- குரு அங்கத் தேவ் கால்நடை மற்றும் விலங்கு அறிவியல் பல்கலைக்கழகம்  
- சிறீ வெங்கடேசுவரா கால்நடை மருத்துவப் பல்கலைக்கழகம், திருப்பதி  
- கர்நாடக கால்நடை, விலங்கு மற்றும் மீன்வள அறிவியல் பல்கலைக்கழகம்  
- ராஜமாதா விஜயராஜே சிந்தியா க்ரிஷி விஸ்வவித்யாலயா  
- வேளாண் அறிவியல் பல்கலைக்கழகம்  
- தோட்டக்கலை அறிவியல் பல்கலைக்கழகம், பாகல்கோட்  
- பீகார் வேளாண்மைப் பல்கலைக்கழகம்  
- உத்தரகாண்ட் தோட்டக்கலை மற்றும் வனவியல் பல்கலைக்கழகம்  
- கேரளா கால்நடை மற்றும் விலங்கு அறிவியல் பல்கலைக்கழகம்  
- தேசிய பின்தங்கிய கிரிஷி வித்யாபீத், சோலாப்பூர்
# அரலியா ரெக்சு

***அரலியா ரெக்ஸ்*** என்பது அரலியேசி என்னும் தாவரக் குடும்பத்தில் உள்ள ஒரு பூக்கும் இனமாகும். இது மெகாலோபனாக்சு (Megalopanax) பேரினத்தில் உள்ள ஒரே இனமான **மெகாலோபனாக்ஸ் ரெக்ஸ்** என்றும் கருதப்படுகிறது. இது கியூபாவின் பிரதேசத்திற்குரிய தாவரமாகும்.
இத்தாவரம் மிக அருகிய இனமாக வரையறுக்கப்பட்டு பாதுகாக்கப்பட்டு வருகிறது.
# மெத்தியோடல்

**மெத்தியோடல்** (*Methiodal*) என்பது ஒரு மருந்து ஆகும். CH<sub>2</sub>INaO<sub>3</sub>S என்ற மூலக்கூற்று வாய்பாடால் இது விவரிக்கப்படுகிறது. இது எக்சு-கதிர் படப்பிடிப்புக்கு அயோடின் கலந்த மாறுபட்ட ஊடகமாக பயன்படுத்தப்படுகிறது. முதுகெலும்பை படம்பிடிக்கும் தண்டுவட படப்பிடிப்பும் இதன் பயன்பாடுகளில் அடங்கும். ஒட்டு நாட்பட்ட-நூலாம்படையுறையழற்சி நோய்களை அறிவதற்கு இப்படப்பிடிப்பு பயனாகிறது. இப்படம் அயோஃபென்டைலேட்டு மாறுபட்ட ஊடகத்தின் கீழ் காணப்படுவது போன்றதாகும்.  
2021 ஆம் ஆண்டில் உலகில் எங்கும் மெத்தியோடல் சந்தைப்படுத்தப்பட்டதாகத் தெரியவில்லை..
# சேக் பிகாரி மருத்துவக் கல்லூரி

**சேக் பிகாரி மருத்துவக் கல்லூரி** (*Sheikh Bhikhari Medical College*)(முந்தைய பெயர் அசாரிபாக் மருத்துவக் கல்லூரி) என்பது சார்க்கண்டு மாநிலத்தில் செயல்படும் அரசு மருத்துவக் கல்லூரி ஆகும். இது 2019ஆம் ஆண்டு நிறுவப்பட்டது. இக்கல்லூரி இளநிலை மருத்துவம் மற்றும் அறுவையியல் படிப்பை வழங்குகிறது.
# சேக் பிகாரி மருத்துவக் கல்லூரி

## நிலவியல்

### அமைவிடம்

சேக் பிகாரி மருத்துவக் கல்லூரி மற்றும் மருத்துவமனை -இல் அமைந்துள்ளது
# சேக் பிகாரி மருத்துவக் கல்லூரி

## கல்லூரி

சேக் பிகாரி மருத்துவக் கல்லூரி வினோபா பாவே பல்கலைக்கழகத்துடன் இணைக்கப்பட்டுள்ளது. இக்கல்லூரி இந்திய மருத்துவக் கழகத்தினால் அங்கீகரிக்கப்பட்டுள்ளது. கல்லூரியுடன் தொடர்புடைய மருத்துவமனை ஹசாரிபாக் மாவட்டத்தில் உள்ள மிகப்பெரிய மருத்துவமனைகளில் ஒன்றாகும். கல்லூரிக்கான மாணவர் சேர்க்கை தேசிய தகுதி மற்றும் நுழைவுத் தேர்வு மூலம் தகுதியின் அடிப்படையில் நடைபெறுகிறது. 2019ஆம் ஆண்டு முதல் ஆண்டு இளநிலை மாணவர் சேர்க்கை இடங்கள் 100ஆக உள்ளது.
# சேக் பிகாரி மருத்துவக் கல்லூரி

## படிப்புகள்

சேக் பிகாரி மருத்துவக் கல்லூரி மாணவர்களின் எம்பிபிஎஸ் படிப்புகளுக்கான கல்வி மற்றும் பயிற்சியை மேற்கொள்கிறது.
# அயோடின் ஈராக்சைடு

**அயோடின் ஈராக்சைடு** (*Iodine dioxide*) என்பது IO<sub>2</sub> என்ற மூலக்கூற்று வாய்பாடால் விவரிக்கப்படும் ஒரு கனிம வேதியியல் சேர்மமாகும். அயோடினும் ஆக்சிசனும் சேர்ந்து இச்சேர்மம் உருவாகிறது. அறியப்பட்ட பல அயோடின் ஆக்சைடுகளில் இதுவும் ஒன்றாகும்.
# அயோடின் ஈராக்சைடு

## தயாரிப்பு

கந்தக அமிலத்தை அயோடிக் அமிலத்துடன் சேர்த்து வினைபுரியச் செய்வதன் மூலமோ அல்லது உலர் தூளாக்கப்பட்ட உலர் அயோடினுடன் செறிவூட்டப்பட்ட நைட்ரிக் அமிலத்தை சேர்த்து வினைபுரியச் செய்வதன் மூலமோ அயோடின் ஈராக்சைடை தயாரிக்கலாம்.
# அயோடின் ஈராக்சைடு

## இயற்பியல் பண்புகள்

அயோடின் ஈராக்சைடு மஞ்சள் நிறத்தில் படிகத் திண்மப் பொருளாக உருவாகிறது. தண்ணீருடன் வினைபுரிகிறது. அயோடின் ஈராக்சைடு எரிச்சலூட்டும் தன்மை கொண்டதாகும். சில மருந்துகளின் உற்பத்தியில் வெளியாகும் கழிவுகளில் அயோடின் ஈராக்சைடு காணப்படுகிறது.
# தங்கத்தின் புல்வெளிகள்

**தங்க புல்வெளிகள் மற்றும் கற்களின் சுரங்கங்கள்** ( *Meadows of Gold and Mines of Gems*) என்பது 10 ஆம் நூற்றாண்டின் அப்பாசியக் கலீபக அறிஞர் அல்-மசூதியின் வரலாற்று புத்தகம் ஆகும். அரபு மொழியில் எழுதப்பட்டு, உலகின் தொடக்கத்திலிருந்து (ஆதாம் மற்றும் ஏவாளிலிருந்து தொடங்கி) அப்பாசிய சகாப்தம் வரையிலான காலகட்டத்தை உள்ளடக்கிய இந்த புத்தகத்தில், வரலாற்று ஆவணப்படுத்தப்பட்ட உண்மைகள், நம்பகமான ஆதாரங்கள் மற்றும் கதைகளிலிருந்து ஹதீஸ்கள் அல்லது கூற்றுகள், அத்துடன் கவிதைகள் மற்றும் நிகழ்வுகள் உள்ளன.  
இடைக்கால இசுலாமிய வரலாற்றில் இந்தப் புத்தகம் தனித்துவமானதாகக் கருதப்படுகிறது. இசுலாம் மீதான அதன் நம்பிக்கை மற்றும் குறிப்புகள் காரணமாக, புத்தகத்தின் பாணி இசுலாமிய வரலாற்றின் வரலாறு என்ன என்பதற்கு ஒரு எடுத்துக்காட்டாக விளங்குகிறது.
# தங்கத்தின் புல்வெளிகள்

## பதிப்புகள் மற்றும் மொழிபெயர்ப்புகள்

புத்தகத்தின் முதல் பதிப்பு கி.பி 947 இல் முடிக்கப்பட்டதாகக் கூறப்படுகிறது. மேலும் ஆசிரியர் தனது வாழ்நாளின் பெரும்பகுதியை தகவல்களைச் சேர்ப்பதிலும் திருத்துவதிலும் செலவிட்டார்.  
புத்தகத்தின் முதல் ஐரோப்பிய பதிப்பு 1861 மற்றும் 1877 க்கும் இடையில் *பார்பியர் டி மேனார்ட்* மற்றும் *பாவெட் டி கோர்ட்டெய்ல்* ஆகியோரால் பாரிசின் ஆசியச் சங்கம் மூலம் பிரெஞ்சு மற்றும் அரபு மொழிகளில் வெளியிடப்பட்டது. 1966 மற்றும் 1974 க்கும் இடையில் *சார்லசு பெல்லட்* என்பவர் ஒரு பிரெஞ்சு திருத்தத்தை வெளியிடும் வரை 100 ஆண்டுகளுக்கும் மேலாக இந்த பதிப்பு மேற்கத்திய அறிஞர்களால் பயன்படுத்தப்பட்ட நிலையான பதிப்பாகும். ஐந்து தொகுதிகளைக் கொண்டுள்ள இந்த திருத்தம் பெய்ரூட்டில் உள்ள லெபனான் பல்கலைக்கழகத்தால் வெளியிடப்பட்டது.  
அல்-மசூதியின் மூல உரையின் பதிப்புகள் நூற்றுக்கணக்கான ஆண்டுகளாக எகிப்து மற்றும் லெபனானில் இயங்கும் அச்சகங்களில் இருந்து. அரபு மொழியில் வெளியிடப்பட்டுள்ளன.  
ஒரு ஆங்கிலப் பதிப்பு 1989 இல் வெளியிடப்பட்டது. மேலும், *பால் லண்டே* மற்றும் *கரோலின் எசுடோன்* ஆகியோரால் மொழிபெயர்க்கப்பட்டு திருத்தப்பட்*தி மெடோஸ் ஆஃப் கோல்ட்: தி அப்பாஸிட்ஸ்* என்ற பெயரில் வெளியிடப்பச்டது. இந்தப் பதிப்பின் அறிமுக உறையின்படி, அவர்களின் ஆங்கில மொழியாக்கம் பெரிதும் திருத்தப்பட்டுள்ளது எனத் தெரியவருகிறது. ஆசிரியர்களின் சொந்த ஆராய்ச்சி ஆர்வங்களின் காரணமாக அசல் கையெழுத்துப் பிரதியின் ஒரு பகுதியை மட்டுமே கொண்டுள்ளது. கிட்டத்தட்ட அல்-மசூதியின் அப்பாசிய வரலாற்றில் கவனம் செலுத்துகிறது. அவர்களின் அறிமுகம், பிரெஞ்சில் உள்ள பாடல்வரிகளின் திருத்தத்தை முக்கியமாக நம்பியிருப்பதைக் கோடிட்டுக் காட்டுகிறது, எனவே முக்கியமாக பிரெஞ்சு மொழிபெயர்ப்பிலிருந்து அரபு மூல உரையை பின்னணியாகக் கொண்டு இப்பணியை மேற்கொண்டனர்.  
மற்றொரு ஆங்கில பதிப்பு 1841 இல் *அலாய்சு இசுப்ரிங்கர்* என்பவரால் வெளியிடப்பட்டது. இதில் முதல் தொகுதியின் முழு மொழிபெயர்ப்பும் மற்றும் விரிவான அடிக்குறிப்புகளும் அடங்கும்.  
வரலாற்றாசிரியர் *அக். என். கென்னடி* இந்த புத்தகத்தை "நிபுணத்துவம் இல்லாதவர்களுக்கு அரேபிய வரலாற்று பாரம்பரியத்திற்கான சிறந்த அறிமுகம்" என்று அழைக்கிறார்.
# தங்கத்தின் புல்வெளிகள்

## இசுலாமிய வரலாற்றில் இடம்

*அல்-தினாவாரி* மற்றும் *அல்-யாகுபி*யின் வரலாற்று எழுத்தின் "புதிய பாணியில்" எழுதப்பட்ட, இந்தப் புத்தகம் வரலாற்று ஆவணப்படுத்தப்பட்ட உண்மைகள், ஹதீஸ்கள் அல்லது நம்பகமான ஆதாரங்கள், ஆசிரியர் கேள்விப்பட்ட அல்லது வேறு இடத்தில் படித்த கதைகள், நகைச்சுவைகள், கவிதைகள் மற்றும் சொற்கள் ஆகியனவற்றை உள்ளடக்கிய வடிவத்தில் உருவாக்கப்பட்டுள்ளது. இசுலாம் மீதான அதன் நம்பிக்கை மற்றும் குறிப்புகள் காரணமாக, இந்த வரலாற்று எழுத்து பாணி பொதுவாக இசுலாமிய வரலாற்றின் வரலாறு என்ன என்பதை எடுத்துக்காட்டுகிறது.  
ஒரு இடத்தை அல்லது நிகழ்வை அதன் உண்மைத்தன்மையை வலுப்படுத்தும் வகையில் நேரில் கண்டறிவதன் முக்கியத்துவத்தைச் சேர்ப்பதன் மூலம் அல்-மசூதியும் இந்த வரலாற்றுச் சிறப்புக்கு முக்கிய பங்களிப்பை வழங்கியுள்ளார். "மசூதியின் சொந்த அவதானிப்புகள் அவரது பணியின் மதிப்புமிக்க பகுதியாகும்" என்று வரலாற்றாளர் *காலிதி* கூறுகிறார். மேலும் "தனது சொந்த வாழ்நாளின் நிலங்கள் மற்றும் மக்களைப் பற்றி சிறிதளவு அல்லது எந்த தகவலையும் அளிக்காத *அல்-தபரி*க்கு மாறாக, மசூதி பெரும்பாலும் புவியியல் மற்றும் பிற தரவுகளைப் பயன்படுத்துவதை உறுதிப்படுத்தினார் அல்லது நிராகரித்தார்."
# ஈரயோடின் ஆக்சைடு

**ஈரயோடின் ஆக்சைடு** (*Diiodine oxide*) என்பது I<sub>2</sub>O
என்ற மூலக்கூற்று வாய்பாடால் விவரிக்கப்படும் ஒரு கனிம வேதியியல் சேர்மமாகும். அயோடினுடைய ஆக்சைடான இது ஐப்போ அயோடசு அமிலத்தின் அமில நீரிலிக்கு ஒப்பானதாகக் கருதப்படுகிறது. நிலைப்புத்தன்மையற்ற இச்சேர்மத்தை தனித்துப் பிரிப்பது கடினமாகும்.
# ஈரயோடின் ஆக்சைடு

## தயாரிப்பு

96% கந்தக அமிலத்தில் கரைக்கப்பட்ட பொட்டாசியம் அயோடேட்டுடன் அயோடினை சேர்த்து வினைபுரியச் செய்து பின்னர் விளைபொருளான குளோரினேற்றம் பெற்ற கரைப்பானில் கரைத்தால் ஈரயோடின் ஆக்சைடு உருவாகும்.
# ஈரயோடின் ஆக்சைடு

## வினைகள்

ஈரயோடின் ஆக்சைடு நீருடன் வினைபுரிந்து ஐப்போ அயோடசு அமிலத்தைக் கொடுக்கும்.
I<sub>2</sub>O + H<sub>2</sub>O → 2 HIO
# அல்-தபரி

**முகம்மது இப்னு சரிர் இப்னு யாசித்** ( *Muhammad ibn Jarir ibn Yazid*), பொதுவாக **அல்-தபரி** என்று அறியப்படும் இவர் தபரிசுத்தானின் அமோல் பகுதியைச் சேர்ந்த ஒரு முஸ்லிம் வரலாற்றாசிரியரும் மற்றும் அறிஞரும் ஆவார். இசுலாமிய பொற்காலத்தின் மிக முக்கியமான நபர்களில், அல்-தபரி தனது வரலாற்றுப் படைப்புகள் மற்றும் குர்ஆன் விளக்கவுரையில் நிபுணத்துவம் பெற்றவர். ஆனால் இவர் "சுவாரஸ்யமாக செழிப்பான பல்துறை அறிஞர் " என்றும் விவரிக்கப்படுகிறார். உலக வரலாறு, கவிதை, அகராதி, இலக்கணம், நன்னெறி, கணிதம் மற்றும் மருத்துவம் உள்ளிட்ட பல்வேறுத் தலைப்புகளில் படைப்புகளை எழுதினார்.  
அரபு மொழியில் *தப்சிர் அல்- தபரி* என அழைக்கப்படும் இவரது குர்ஆன் விளக்கவுரை, *தாரிக் அல்-தபரி* ("அல்-தபரியின் வரலாறு") மற்றும் *தார்க் அல்- ருசுல் வா-இல்-முலுக்* (நபிகள் மற்றும் மன்னர்களின் வரலாறு ) எனப்படும் இவரது வரலாற்று நாளேடு ஆகியவை இவரது மிகவும் செல்வாக்கு மிக்க மற்றும் நன்கு அறியப்பட்ட படைப்புகளாகும்.  
அல்-தபரி இசுலாமிய சட்டவியல் பற்றிய தனது சொந்த விளக்கத்தை உருவாக்குவதற்கு முன்பு கிட்டத்தட்ட ஒரு தசாப்தத்திற்கு ஷாஃபிʽஈ மத்ஹபு பள்ளியைப் பின்பற்றினார். *பிக்* ( இசுலாமிய சட்டவியல் ) பற்றிய இவரது புரிதல் அதிநவீனமானது. மேலும், இவர் தனது வாழ்க்கையின் இறுதி வரை சட்ட விஷயங்களில் தனது யோசனைகளையும் எண்ணங்களையும் தொடர்ந்து வளர்த்துக் கொண்டார்.  
அல்-தபரியின் சட்டப் பள்ளி ( மத்ஹப் ) சுன்னி உலமாக்கள் மத்தியில் இவரது மரணத்திற்குப் பிறகு இரண்டு நூற்றாண்டுகளுக்கு செழித்து வளர்ந்து இருந்தது. அது இறுதியில் அழிந்து போனது.
# அல்-தபரி

## சுயசரிதை

தபரி, தபரிசுதானில் உள்ள அமோலில் ( காசுப்பியன் கடலுக்கு தெற்கே 20 கிமீ தொலைவில் ) கி.பி.838-839இல் பிறந்தார். இவர் பாரசீக அல்லது அரபு வம்சாவளியைச் சேர்ந்தவர் என்று அறியப்படுகிறார். தனது ஏழு வயதிலேயே திருக்குர்ஆனை மனப்பாடம் செய்தார். எட்டு வயதில் ஒரு தகுதியான பிரார்த்தனை தலைவராக ஆனார். மேலும் ஒன்பது வயதில் தீர்க்கதரிசன மரபுகளைப் படிக்கத் தொடங்கினார். இவர் ஹிஜ்ரி ஆண்டு 236 (850/1 கி.பி.) இல், தனது பன்னிரண்டாவது வயதில் படிப்பதற்காக வீட்டை விட்டு வெளியேறினார். ஆனாலும் தனது சொந்த ஊருடன் நெருங்கிய உறவைத் தக்க வைத்துக் கொண்டார். இவர் குறைந்தபட்சம் இரண்டு முறை ஊர் திரும்பினார், இரண்டாவது முறையாக ஹிஜ்ரி 290 இல் (கி.பி. 903), இவரது வெளிப்படையான பேச்சு சில சங்கடங்களை ஏற்படுத்தியது. எனவே விரைவாக வெளியேற வழிவகுத்தது.  
இவர் முதலில் இரே சென்றார். அங்கு இவர் சுமார் ஐந்து ஆண்டுகள் இருந்தார். இரேயில் அபு அப்துல்லா முகம்மது இப்னு உமைத் அல்-ராசி என்பவரிடம் கற்றார். இரேயில் இருந்தபோது, அனாபி பள்ளியில் முஸ்லிம் சட்டவியலையும் பயின்றார். மற்ற பாடங்களுடன், இப்னு உமைத் தபரிக்கு இப்னு இசாக்கின் வரலாற்றுப் படைப்புகளை, குறிப்பாக *அல்-சிரா*, முகம்மதுவின் வாழ்க்கையைக் கற்றுக் கொடுத்தார்.  
தபரி பின்னர் பாக்தாத்தில் *அக்மத் இபின் அன்பால்* என்பவரிடம் படிக்கச் சென்றார். தபரி, பாக்தாத்திற்கு செல்வதற்கு முன் ஒரு புனித யாத்திரை செய்திருக்கலாம். இவர் பாக்தாத்தின் தெற்கு நகரங்களான பசுரா, கூபா மற்றும் வாசித் வழியாக பயணம் செய்தார். அங்கு இவர் புகழ்பெற்ற மற்றும் மதிப்பிற்குரிய பல அறிஞர்களை சந்தித்தார். அனாபி சட்டத்தின் முந்தைய ஆய்வுக்கு கூடுதலாக, தபரி ஷாஃபிʽஈ மத்ஹபு, மாலிகி மற்றும் சாகிரி சடங்குகளையும் படித்தார். பிந்தைய பள்ளியின் தபரியின் ஆய்வு நிறுவனர் தாவூத் அல்-சாகிரியிடம் இருந்தது, மற்றும் தபரி தனது ஆசிரியரின் பல படைப்புகளை கையால் நகலெடுத்து அனுப்பினார். தபரி தனது சொந்த சுயாதீனமான, ஆனால் இறுதியில் அழிந்துபோன பள்ளியை நிறுவுவதற்கு முன்பு, மீதமுள்ள ஐந்து சுன்னி சட்டப் பள்ளிகளில் நான்கில் நன்கு தேர்ச்சி பெற்றிருந்தார். இவரது முன்னாள் ஆசிரியர்கள் மற்றும் வகுப்பு தோழர்களுடன் இவர் நடத்திய விவாதங்கள் நன்கு அறியப்பட்டன. மேலும் கூறப்பட்ட சுதந்திரத்தின் நிரூபணமாக செயல்பட்டன. இந்த பட்டியலில் குறிப்பிடத்தக்க வகையில் விடுபட்டது அன்பலி பள்ளியாகும். இது தற்போதைய காலகட்டத்தில் சுன்னி இசுலாத்தில் நான்காவது பெரிய சட்டப் பள்ளியாகும். பள்ளியின் நிறுவனர் இப்னு அன்பால் பற்றிய தபரியின் பார்வை, பிற்காலத்தில் வாழ்க்கையில் எதிர்மறையாக மாறியது. தபரி இப்னு அன்பாலின் மாறுபட்ட கருத்துக்கு எந்த முக்கியத்துவமும் கொடுக்கவில்லை. இப்னு அன்பல் ஒரு சட்ட வல்லுநராகக் கூட இருக்கவில்லை. ஆனால் வெறும் ஹதீஸ் என அறியப்பட்டவராக மட்டுமே இருந்தார் என்று கூறினார்.
# அல்-தபரி

## இதனையும் காண்க

- இமாம் திர்மிதி
# தெற்கு சித்தூர்

**தெற்கு சித்தூர்** (*South Chittoor*) என்பது இந்தியாவின் கேரளாவில் உள்ள கொச்சி நகரில் அமைந்துள்ள ஆற்றுநீரால் சூழப்பட்ட ஒரு தீவு ஆகும். வடுதலாவிற்கு அருகில் இத்தீவு அமைந்துள்ளது. வடுதாலா பாலம் தெற்கு சித்தூரை வடுதாலாவுடன் இணைக்கிறது. தெற்கு சித்தூர் தியான கேந்திரமும் சித்தூரப்பன் கோவிலும் தெற்கு சித்தூரில் அமைந்துள்ளன. ஆசுட்டர் மெடிசிட்டி என்ற பல்நோக்கு மருத்துவமனையும் இங்கு அமைந்துள்ளது.
# தெற்கு சித்தூர்

## கண்ணோட்டம்

கொச்சியில் உள்ள மற்ற பகுதிகளை ஒப்பிடும் போது, தெற்கு சித்தூர் ஓர் அமைதியான பகுதியாகும். இப்பகுதி பிரதான நிலப்பகுதியுடன் சாலை வழியாக நன்கு இணைக்கப்பட்டுள்ளது. தெற்கு சித்தூரில் இரண்டு பேருந்து நிலையங்கள் உள்ளன. பிரதான பேருந்து நிலையத்திற்கு அருகில் ஒரு படகுத் துறையும் அமைந்துள்ளது. தெற்கு சித்தூர் நீர் மெட்ரோ நிலையத்தை மேம்படுத்தும் திட்டமும் உள்ளது. இத்திட்டம் தற்பொழுது கட்டுமானத்தில் உள்ளது. கொச்சியின் வடக்கு பகுதிகளுக்கான சேவைகளுக்கான மையமாக நீர்மெட்ரோ நிலையம் இருக்கும். சித்தூர் கொட்டாரம் அரண்மனை, தெற்கு சித்தூரில் உள்ள ஒரு குறிப்பிடத்தக்க சுற்றுலாத் தலமாகும். நிசாந்து சுனீச்சு நிர்வகிக்கும் புகழ்பெற்ற அடுமனையான சுச்சிதா உணவகத்திலிருந்து 1 கி.மீ தொலைவில் இந்த அரண்மனை அமைந்துள்ளது.
# பூடாசுடர்

*பூடாசுடர்* (*Butastur*) என்பது அசிபிட்ரிடே குடும்பத்தில் உள்ள கொன்றுண்ணிப் பறவை பேரினமாகும்.
# பூடாசுடர்

## வகைப்பாட்டியல்

*பூடாசுடர்* பேரினமானது 1843ஆம் ஆண்டு இங்கிலாந்து இயற்கை ஆர்வலர் பிரையன் ஹொக்டன் கோட்க்சன் என்பவரால் வெள்ளைக் கண் வைரி மாதிரி இனமாக அறிமுகப்படுத்தப்பட்டது. இந்த பேரினத்தில் இப்போது நான்கு சிற்றினங்கள் உள்ளன.
| *பூ. லிவெண்டர்* | பழுப்புச்சிறகு வைரி | தெற்கு சீனா, மியான்மர், தாய்லாந்து, கம்போடியா, லாவோஸ், வியட்நாம் மற்றும் இந்தோனேசியா. |  |
| --- | --- | --- | --- |
| </img> | *பூ. ரூபிபென்னிசு* | வெட்டுக்கிளி வைரி | செனகல் மற்றும் காம்பியா கிழக்கே எத்தியோப்பியாவுக்கு, தெற்கே சியரா லியோன், கேமரூன், வடகிழக்கு ஜனநாயகக் குடியரசு காங்கோ, கென்யா மற்றும் வடக்கு தான்சானியாவுக்கு இடம்பெயர்கின்றன. |
| *பூ. டீசா* | வெள்ளைக் கண்கள் கொண்ட பறவை | ஈரான், பாக்கித்தான், நேபாளம், வங்களாதேசம் மற்றும் மியான்மர் |  |
| *பூ. இண்டிகசு* | சாம்பல்-முக வைரி | உருசியா, வட சீனா, கொரியா, சப்பான் மற்றும் பிலிப்பீன்சு |  |
# அமோல்

**அமோல்** ( *Amol* ) **அமுல்** எனவும் அறியப்படும் என்பது ஈரானின் மாசாந்தரன் மாகாணத்தில் உள்ள அமோல் மாவட்டத்திலுள்ள ஒரு நகரமாகும். இது மாவட்டத்திற்கு தலைநகராகவும் செயல்படுகிறது.
# அமோல்

## அமைவிடம்

அமோல் அராசு ஆற்றங்கரையில் அமைந்துள்ளது. இது காசுப்பியன் கடலுக்கு தெற்கே 20 கி.மீ (12 மை) தொலைவிலும் அல்போர்சு மலைகளுக்கு வடக்கே 10 கி.மீ (6.2 மை) தொலைவிலும் உள்ளது. மேலும், இது தெகுரானிலிருந்து 180 கிலோமீட்டர்கள் (110 மை) தொலைவிலும், மாகாண தலைநகரான சாரிக்கு மேற்கே 60 கிலோமீட்டர்கள் (37 மை) தொலைவிலும் உள்ளது.
# அமோல்

## பின்னணி

இது ஈரானின் பழமையான நகரங்களில் ஒன்றாகவும் ஒரு வரலாற்று நகரமாகவும் உள்ளது. அதன் அடித்தளம் அமர்டுக்கு முந்தையது. எழுதப்பட்ட வரலாற்றில், அமோல், சா நாமாவின், நிகழ்வுகளின் முக்கிய மையங்களில் ஒன்றாக இருந்துள்ளது. அமோல் என்பது ஈரானின் அரிசி தலைநகரான மாசாந்தரனின் தொழில் மையமாகவும் கலாச்சாரத்தின் துருவமாகவும் உள்ளது. ஈரானின் போக்குவரத்து, விவசாயம், சுற்றுலா மற்றும் தொழில்துறையின் மிக முக்கியமான நகரங்களில் இதுவும் ஒன்று. மேலும் இது ஈரானின் பால் மற்றும் இறைச்சி பொருட்கள் மையமகவும் உள்ளது. மேலும் இது வரலாற்று, அறிவியல் மற்றும் தத்துவ நகரம், இறக்காத நகரம் மற்றும் *எசார் சங்கர் நகரம்* எனவும் அறியப்படுகிறது  
ஈரானின் மிகப் பழமையான நகரங்களில் ஒன்றான இந்நகரத்தை பல வரலாற்றாசிரியர்கள் மற்றும் புவியியலாளர்கள் இது கிமு 1 மில்லினியத்தில் நிறுவப்பட்டதாக நம்புகின்றனர். புராண அரசர் தக்முராசின் ஆட்சியின் போது நகரம் அதன் எழுச்சியைக் கண்டதாக சில வரலாற்றாசிரியர்கள் கூறுகின்றனர்.
# அமோல்

## பின்னணி

### அமோல் நகரின் சிறப்புகள்

- ஈரானின் முதல் எஃகு ஆலை
- ஈரானில் முதல் பீரங்கி மற்றும் துப்பாக்கிப் பட்டறை
- ஈரானில் முதல் உலோக வார்ப்புகளை உற்பத்தி செய்யும் ஒரு தொழிற்சாலை
- ஈரானில் முதல் நவீன இரயில்வே
- ஈரானில் முதல் ரூபாய் நோட்டு அச்சடிக்கும் தொழிற்சாலை
- ஈரானின் முதல் சாலைக் கட்டிடம்
- வடக்கு ஈரானின் முதல் வணிக துறைமுகம்
- ஈரானில் முதல் பருத்தி ஜின் தொழிற்சாலை
- ஈரானின் முதல் கனிம நீர் தொழிற்சாலை
- ஈரானில் முதல் மரத் தொழிற்சாலை
- ஈரானில் உள்ள பழமையான பள்ளி
# அமோல்

## அகழ்வாராய்ச்சிகள்

சமீபத்திய ஆண்டுகளில் செய்யப்பட்ட அகழ்வாராய்ச்சியில் கலே கேசு மலை மீது, சில பழங்கால நகைகள் கண்டுபிடிக்கப்பட்டன. தொல்லியல் பகுப்பாய்வு கிமு 1 ஆம் மில்லினியத்தைக் கணக்கிட்டது. வெண்கல வயது முதல் இன்றுவரை நகைகள் மற்றும் பொருட்களின் பின்னணியை வெளிப்படுத்தியது. சகாப்தத்தின் பாலிரான் படைப்புகளில் ஆய்வு செய்ததில் பழைய கற்காலப் பொருட்களும் கண்டுபிடிக்கப்பட்டது.
# துளசிமதி முருகேசன்

**துளசிமதி முருகேசன்** (*Thulasimathi Murugesan*) இந்தியாவின் தமிழ்நாடு மாநிலம் காஞ்சிபுரத்தைச் சேர்ந்த ஓர் இணை இறகுப்பந்து விளையாட்டு வீராங்கனையாவார். 2022 ஆம் ஆண்டு சீனாவின் காங்சோவில் நடைபெற்ற இணை ஆசிய விளையாட்டுப் போட்டியில் இவர் இந்தியாவைப் பிரதிநிதித்துவப்படுத்தினார். இணை இறகுப்பந்து போட்டிகளில், கீழ் மூட்டுகள் குறைபாடு வகையினருக்கான போட்டிகளான எசுஎல்3-எசுயூ5 போட்டிகளிலும் மற்றும் மேல்மூட்டு குறைபாட்டு வகையினருக்கான போட்டிகளில் பங்கேற்று மூன்று பதக்கங்களை வென்றார்.
# துளசிமதி முருகேசன்

## தொழில்

2023 ஆம் ஆண்டு திசம்பர் மாதத்தில் துளசிமதி 5 ஆவது பன்னாட்டு பாசா துபாய் இணை இறகுப்பந்து போட்டியில் மானசி இயோசியுடன் சேர்ந்து பெண்கள் இரட்டையர் பிரிவில் தங்கப் பதக்கத்தை வென்றார் பின்னர் கலப்பு இரட்டையர் எசுஎல்3 மற்றும் எசுயூ5 வகை போட்டி ஆகியவற்றில் நித்தேசு குமாருடன் இணைந்து மற்றொரு வெண்கலப் பதக்கம் வென்றார். மானசியுடன் இணைந்து, உலக இணை-இறகுப்பந்து இரட்டையர் தரவரிசையில் இவர் இரண்டாவது இடத்தில் உள்ளார். ஐதராபாத்து நகரத்தில் பயிற்சியாளர் கோபிசந்திடம் துளசிமதி பயிற்சி பெற்றார்.  
காங்சூவில் நடந்த 4 ஆவது ஆசிய இணை விளையாட்டுப் போட்டியில் தங்கம், வெள்ளி, வெண்கலம் என மூன்று பதக்கங்களை துளசிமதி வென்றார். 2023 ஆம் ஆண்டு அக்டோபர் மாதம் 25 ஆம் தேதியன்று கலப்பு இரட்டையர் எசுஎல்3-எசுயூ5 வகையினர் இரட்டையர் போட்டியில் நித்தேசு குமாருடன் அணியாக விளையாடி வெண்கலப் பதக்கம் வென்றார். அக்டோபர் மாதம் 27 ஆம் தேதியன்று பெண்கள் இரட்டையர் எசுஎல்3-எசுயூ5 வகையினர் போட்டியில் மானசி இயோசியுடன் இணைந்து வெள்ளிப் பதக்கத்தை வென்றார் தனிப்பட்ட பெண்கள் ஒற்றையர் எசுயூ5 வகையினருக்கான போட்டியில் தங்கப் பதக்கம் வென்று முதலிடத்தைப் பிடித்தார்.
# அல்-மசூதி

**அல் மசூதி** ( *Al-Masudi* ) (பொ.ஊ சுமார் 896-956) ஓர் வரலாற்றாசிரியரும், புவியியலாளரும் மற்றும் பயணியுமாவார் . இவர் சில நேரங்களில் "அரேபியர்களின் எரோடோட்டசு " என்றும் குறிப்பிடப்படுகிறார். இறையியல், வரலாறு (இசுலாமிய மற்றும் உலகளாவிய), புவியியல், இயற்கை அறிவியல் மற்றும் மெய்யியல் ஆகியவற்றில் இருபதுக்கும் மேற்பட்ட படைப்புகளை எழுதிய ஒரு பல்துறை அறிஞரும் மற்றும் ஆசிரியருமாவார். இவரது புகழ்பெற்ற படைப்பான தி மெடோஸ் ஆஃப் கோல்ட் உலகளாவிய வரலாற்றை அறிவியல் புவியியல், சுயசரிதை, சமூக வர்ணனை மற்றும் ஒருங்கிணைக்கிறது.